b'\n_START_ARTICLE_\nBoji\n_START_PARAGRAPH_\nBoji (latinsko Boii, gr\xc5\xa1ko \xce\x92\xcf\x8c\xcf\x8a\xce\xbf\xce\xb9) so bili keltsko pleme._NEWLINE_Boji so \xc5\xbeiveli na dveh lokacijah. Stari viri navajajo, da so sprva \xc5\xbeiveli na etru\xc5\xa1\xc4\x8danskem teritoriju v Emiliji v severni Italiji s sredi\xc5\xa1\xc4\x8dem v Bononii (dana\xc5\xa1nja Bologna). Leta 283 pr. n. \xc5\xa1r. so se kot zavezniki Etru\xc5\xa1\xc4\x8danov vojskovali z Rimljani in do\xc5\xbeiveli poraz pri Vadimanskem jezeru. Po drugem porazu pri Telemonu leta 225 pr. n. \xc5\xa1t. so jih Rimljani pokorili. Leta 218 pr. n. \xc5\xa1t. so se pridru\xc5\xbeili Hanibalu. Rimljani so jih v vojnah od leta 205 do 191 pr. n. \xc5\xa1t. ponovno porazili in jih postopoma romanizirali._NEWLINE_Druga lokacija poselitve Bojev je bila severozahodna Panonija. Tu so naseljevali podro\xc4\x8dje do Donave, na zahodu proti izrastkom Alp, ju\xc5\xbeno proti Muri, vzhodno pa morda do Rabe. Sem so pri\xc5\xa1li v prvi polovici 1. stoletja pr. n. \xc5\xa1t. z ozemlja dana\xc5\xa1nje \xc4\x8ce\xc5\xa1ke, kar dokazujejo arheolo\xc5\xa1ka najdi\xc5\xa1\xc4\x8da iz latenske dobe. Njihovo ozemlje so zasedli Markomani, Boji pa so se ustalili na obmo\xc4\x8dju Panonije. Boji so bili na novem ozemlju v sporih z Noriki in Da\xc4\x8dani, ki so jih skupaj s Tavriski okoli leta 55 pr. n. \xc5\xa1t. malone uni\xc4\x8dili. Poslej se je njihovo ozemlje imenovalo deserta Boiorum. Raziskave ka\xc5\xbeejo na to, da so si njihov poselitveni prostor (za\xc4\x8dasno) prisvojili Noriki.'